
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

R E P U B L I K A   H R V A T S K A

R J E Š E NJ E 

	Trgovački sud u Splitu, po sucu tog suda Pašku Bačiću, kao stečajnom sucu, u postupku predstečajne nagodbe nad dužnikom MONTER – SPLIT d.d. Split, Poljička cesta 39, OIB: 23678497989, dana 2. lipnja 2016. god.


r i j e š i o   j e                                               

Odbacuje se zahtjev dužnika MONTER – SPLIT d.d. Split za donošenje rješenja kojim se određuje brisanje zabilježbe otvaranja postupka predstečajne nagodbe nad dužnikom u zemljišnim knjigama Općinskog suda u Splitu, na nekretnini dužnika oznake: 37/1241 dijela čest.zgr. 5463/1, koji suvlasnički dio je povezan s posebnim dijelom zgrade i u naravi predstavlja poslovni prostor u srednjem južnom dijelu prizemlja, označen br. 3/1, koji se sastoji od poslovno-prodajnog prostora, hodnika i dva uredska prostora, ukupne neto površine 148,62 m2, upisano u ZU 15793, K.O. Split. 


Obrazloženje

	Povodom prijedloga predlagatelja – dužnika Monter – Split d.d. Split za sklapanje predstečajne nagodbe, rješenjem ovog suda posl. br. 12. Stpn-63/2013 od 09.07.2014. god. odobrena je predstečajna nagodba sklopljena između dužnika Monter – Split d.d. Split i vjerovnika dužnika na ročištu održanom kod ovog suda 09.07.2014. god. To rješenje kojim se odobrava sklopljena predstečajna nagodba postalo je pravomoćno 27.08.2014. god.

	Dužnik je 27.04.2016. god. podnio ovom sudu zahtjev za brisovnim očitovanjem, odnosno donošenjem rješenja kojim će se odrediti brisanje zabilježbe rješenja o otvaranju postupka predstečajne nagodbe u zemljišnim knjigama na nekretnini dužnika, pobliže označenoj u izreci ovog rješenja. Naime, u tom podnesku – zahtjevu dužnik navodi da je ovaj sud donio naprijed navedeno rješenje od 09.07.2014. god. kojim je odobreno sklapanje predstečajne nagodbe za dužnika, a koje rješenje je postalo pravomoćno 27.08.2014. god. Nadalje, dužnik navodi da je Općinski sud u Splitu, Zemljišnoknjižni odjel u Splitu donio rješenje posl. br. Z-3867/13 od 17.01.2014. god. kojim rješenjem je, na temelju rješenja Financijske agencije, Regionalni centar Zagreb, klasa: UP-I/110/07-12-01/196, ur. broj 04-06-13-196-15 od 28.03.2013. god. i odredbe čl. 51. st. 10. Zakona o financijskom poslovanju i predstečajnoj nagodbi (Narodne novine br. 108/12, 144/12, 81/13 i 112/13, dalje ZFPPN) u zemljišnoj knjizi za K.O. Split i to upravo na predmetnoj nekretnini dužnika, dopuštena zabilježba otvaranja postupka predstečajne nagodbe nad dužnikom, a koja zabilježba da je nakon toga i upisana u zemljišne knjige. S obzirom na sklopljenu i pravomoćnim rješenjem odobrenu predstečajnu nagodbu, dužnik je podnio prijedlog ovom sudu za donošenje rješenja kojim bi se odredilo brisanje te zabilježbe u zemljišnim knjigama. 

	Prema odredbama ZFPPN-a postupak predstečajne nagodbe podijeljen je u dva dijela i to na upravni postupak kojeg provodi Financijska agencija (dalje u tekstu FINA) te sudski postupak kojeg provodi nadležni trgovački sud. U postupku kod FINE donosi se odluka o ispunjavanju uvjeta za otvaranje postupka predstečajne nagodbe, odnosno rješenje o otvaranju postupka predstečajne nagodbe, zatim se utvrđuju tražbine vjerovnika prema dužniku te se isto tako glasuje o prihvaćanju plana financijskog i operativnog restrukturiranja dužnika. U postupku pred sudom, a nakon provedenog postupka kod FINE, trgovački sud u skladu s odredbama čl. 66. i dr. ZFPPN-a ocjenjuje jesu li ispunjene pretpostavke za sklapanje predstečajne nagodbe te u slučaju ispunjenja tih pretpostavki zakazuje ročište radi sklapanja predstečajne nagodbe te ujedno rješenjem odobrava sklapanje predstečajne nagodbe. Pravomoćnošću rješenja kojim je odobreno sklapanje predstečajne nagodbe taj postupak se kod suda dovršava. 

	Prema tome, odredbama ZFPPN-a nije propisano da bi ovaj sud nakon sklapanja predstečajne nagodbe, odnosno pravomoćnosti rješenja kojim se odobrava sklapanje predstečajne nagodbe, donosio bilo kakvo rješenje kojim se određuje brisanje zabilježbi koje su upisane u određene registre odnosno upisnike pa tako niti zabilježbe rješenja o otvaranju postupka predstečajne nagodbe u zemljišnim knjigama. U konkretnom slučaju, a što je razvidno iz predmetnog prijedloga – zahtjeva dužnika, odnosno rješenja Općinskog suda u Splitu br. Z-3867/13 od 17.01.2014. god., zabilježba u zemljišnim knjigama, na nekretnini dužnika, određena je na temelju rješenja FINE, a ne ovog suda. 

	Kako dakle ovaj sud nije odredio zabilježbu otvaranja postupka predstečajne nagodbe u zemljišnim knjigama na predmetnoj nekretnini dužnika, a niti je bilo kojom odredbom ZFPPN-a propisana obveza trgovačkog suda da po službenoj dužnosti ili na prijedlog stranke donosi rješenje kojim se određuje brisanje te zabilježbe u zemljišnim knjigama, to je samim time predmetni zahtjev dužnika trebalo odbaciti kao nedopušten, a radi čega je i odlučeno kao u izreci ovog rješenja. 

U Splitu, 2. lipnja 2016. godine.
 
S U D A C 

Paško Bačić


POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave ovog rješenja. 


DNA:
-  dužniku po punom. odvjetnici Roziti Vidan iz Splita, Ćirila i Metoda 38
- e – oglasna ploča suda (rok 16 dana)
-  u spis 

